[Foto’s] ‘VVV-ongeluk’ in Sandton laat motoriste kopkrapFoto: @JoneHallatt op Twitter. Talle motoriste het Dinsdagoggend foto’s op Twitter gelaai van ŉ vreemde vlieënde voorwerp (VVV) wat glo in Sandton neergestort het. Die toneel op die hoek van William Nicol- en Sandtonweg het motoriste behoorlik laat kopkrap en ook verkeersontwrigting veroorsaak. Talle gebruikers het dadelik begin bespiegel dat ŉ rolprent of televisie-advertensie dalk verfilm word. Die reklame-agentskap Joe Public het intussen aan Maroela Media bevestig dat dit wel ŉ televisie-advertensie is wat vervaardig word. “Dit is die bekendstelling van die nuwe ‘smart drink’ wat ŉ vennootskap is tussen Clover en FutureLife,” het Tarryn Pitchers, bemarkingsbestuurder van Joe Public, gesê.